**POLITIK FOR KURSUS- OG KOMPETENCEUDVIKLING**

**FOR TILLIDSVALGTE**

**Kurser afholdt i Aalborg Lærerforenings regi sker for at medvirke til og opfylde hovedforeningens formål:**

*”Danmarks Lærerforening er en partipolitisk uafhængig organisation. Foreningens formål er at varetage medlemmernes pædagogiske, faglige, økonomiske og tjenstlige interesser, at styrke sammenholdet og virke for udvikling af folkeskolen og de øvrige områder, medlemmerne beskæftiges ved.”*

**Kurser for kredsstyrelsen**

Disse kurser skal supplere og videreudvikle de kompetencer, som et kredsstyrelsesmedlem har brug for i varetagelsen af den rolle og det ansvar, der følger med hvervet som organisationsvalgt, både centralt og lokalt.

**Kurser for TR**

TR skal styrkes i at varetage den rolle og det ansvar, der følger med hvervet som organisationsvalgt, både centralt og lokalt.

Aalborg Lærerforenings kurser skal derfor supplere og videreudvikle de kompetencer som TR opnår ved foreningens centrale kursusvirksomhed. Kurserne skal medvirke til:

* At formidle foreningens fælles grundlag.
* At sikre, at TR besidder politisk handlekompetence i forhold til foreningens arbejdsområder.
* At øge medlemsengagementet og dermed udvikle og styrke foreningen.
* At alle TR har de kompetencer, der er nødvendige for at varetage medlemmernes og foreningens interesser bedst muligt.

Efter at have været TR i et år og/eller afsluttet organisationsuddannelsen inviteres du til et møde på kredskontoret om følgende:

* Hvordan vil jeg arbejde strategisk på min arbejdsplads?
* Hvordan får du et tættere samarbejde med AMR?
* Hvad er mine fremtidige uddannelsesmæssige behov?
* Hvad har jeg i øvrigt brug for som TR?

Alle andre tillidsrepræsentanter vil løbende blive tilbudt en samtale på kredskontoret til drøftelse af såvel lokale som kommunale forhold, samt ovenstående punkter.

**Kurser for AMR**

Aalborg Lærerforening afholder 2 årlige fællesmøder for AMR og TR.

Møderne skal:

* informere og ajourføre AMR i forhold til lovgivningen på arbejdsmiljøområdet.
* skal fremme det lokale og strategiske samarbejde mellem TR og AMR
* give AMR lejlighed til at erfaringsudveksle med kollegaer.
* fremme forholdet mellem AMR og Aalborg Lærerforening.

Politikken for kursus og kompetenceudvikling evalueres i første kvartal hvert år.

*Vedtaget på kredsstyrelsesmøde d. 6. april 2017*